Thomas Englund, der normalt er koordinator for AaB Ishockey, træder til som assistenttræner for cheftræner Jarmo Tolvanen i det kommende slutspil. Den mangeårige førsteholdsspiller Thomas Englund, der til daglig er en del af AaB's administration, har indvilget i at træde til som en midlertidig løsning på posten. - Vi har kigget efter en hurtig afløser, da vi står på tærsklen til slutspillet, og det derfor er vigtigt, at få besat posten så hurtigt som muligt. Af samme grund var det også vigtigt for os, at finde en afløser, der i forvejen havde et godt kendskab til holdet, både med hensyn til spillestil, daglige rutiner, spilsystem og så videre, og Thomas opfylder til fulde alle de kriterier, siger sportsdirektør i AaB Ishockey Ole Nielsen. Thomas Englund var i en lang årrække en profil i aalborgensisk ishockey, og har, bortset fra korte afstikkere til Odense og Frederikshavn, spillet hele sin aktive karriere i Aalborg.
Vigtigt med hurtig trænerløsning på vej mod slutspillet